ཕྱི་དྲོར་མཁས་དབང་བཞི་བཅུ་ལྷག་གིས་རྩོམ་པ་པོ་ཁྱབ་བདག་རྫོགས་ཆེན་པ་པདྨ་སྐལ་བཟང་རིན་པོ་ཆེའི་སྐུ་ཚེའི་བརྒྱུད་རིམ་གྱི་རྣམ་ཐར་དང་འབྲེལ།གསུང་འབུམ་གྱི་བརྗོད་བྱའི་རིན་ཐང་སོགས་ཀྱི་སྒྲོམ་གཞིའི་ཐོག་ནས་དཔྱད་གླེང་གནང་ཞིང་།བརྗོད་བྱ་དོན་གྱི་སྙིང་པོ་མདོ་སྔགས་རིག་གཞུང་རྒྱ་མཚོའི་དགོངས་འགྲེལ་དག་ལས།མདོ་མཚན་ཉིད་ཐེག་པའི་གཞི་ལམ་འབྲས་བུའི་ཟབ་གནད་དེ།བཀའ་ཆོས་འཁོར་རིམ་པ་གསུམ་གྱི་བརྗོད་དོན་ཡོངས་རྫོགས་ཉུང་ངུའི་ཚིག་གིས་ཆ་ཚང་བར་བསྡུས་ཤིང་གདམས་ངག་གིས་གསལ་བར་བཀྲལ་བའི་ཁྱད་ཆོས་དང་།ཁྱད་པར་ནང་རྒྱུད་སྡེ་གསུམ་སྤྱི་དང་།བྱེ་བྲག་སེམས་བདེ་རྫོགས་ཆེན་གྱི་ལྷ་སྒོམ་སྤྱོད་འབྲས་དང་བཅས་པ་མན་ངག་གི་དྲོད་བཅུད་མ་ཡལ་བར་བསྟན་ཚུལ་སོགས།མདོར་ན་མདོ་སྔགས་རིག་གནས་དང་བཅས་པའི་བརྗོད་དོན་ཆ་ཚང་བའམ་ནང་ཆོས་མཚན་ཉིད་རིག་པ།སྤྱི་ཚོགས་སེམས་ཁམས་རིག་པ།རྩོམ་རིག་སྙན་དངགས།ནང་བསྟན་སྤྱི་ཚོགས་སློབ་གསོ་དང་།ལོ་རྒྱུས་སོགས་གངས་ལྗོངས་བཅུ་ཕྲག་རིག་གནས་ཀྱི་ཉིང་བཅུད།རྨད་བྱུང་ལེགས་བཤད་ཀྱི་གསུང་འབུམ་འདི་ནི་སྐྱེ་དགུའི་བདེ་སྐྱིད་ཀྱི་གཞི་རྩ་ཉག་གཅིག་ཏུ་འཁུམས་ཤིང་།འཛམ་གླིང་རིག་གནས་བང་མཛོད་ཁྲོད་དུ་མཛེས་སྡུག་རབ་ཏུ་བཀྲ་བའི་མེ་ཏོག་གི་ཕྲ་ཚོམ་ཞིག་ཏུ་གྲུབ་ཡོད་ཚུལ་དང་།འདི་ནི་ཡང་སྙིགས་དུས་ཀྱི་མཐའ་འདིར་སྤྱི་བྱེའི་རྒྱལ་བསྟན་རིན་པོ་ཆེ་གསལ་བར་བྱེད་པའི་སྒྲོན་མེ་དང་།མི་རབས་ཤིག་དང་དུས་རབས་ཤིག་གི་ཕུན་སུམ་ཚོགས་པའི་རིག་གནས་ཀྱི་གྲུབ་ཆ་མཚོན་པའི་ལོ་རྒྱུས་ཀྱི་རྡོ་རིང་ཞིག་ཏུ་ཚད་མཐོ་བའི་གདེངས་འཇོག་དང་ངེས་གཏན་གནང་ཡོད་འདུག